**MANIFEST PER AL RECONEIXEMENT DELS VALORS DE LA MARCA EMPORDÀ**

Els sotasignats, persones, empreses, institucions i entitats de la comarca del Baix Empordà,

**MANIFESTEM**

Que la marca Empordà **identifica** un territori únic, amb una ubicació determinada, amb un paisatge característic, amb una història i un patrimoni propis, i amb unes tradicions pròpies. Un territori autèntic.

Que la marca Empordà **reconeix** el sentiment de pertinença, d’admiració i d’estima a un territori per part de persones residents i visitants, passants i turistes, autòctones i nouvingudes. Una terra d’acollida.

Que la marca Empordà **promou** una manera de viure i de fer, amb esforç, amb qualitat, amb respecte a l’entorn i a la seva gent, amb professionalitat i amb tenacitat. I també promou una societat justa, igualitària, plural, inclusiva i sostenible. Una terra d’oportunitats i amb valors.

Que la marca Empordà **inclou** administracions, empreses, entitats i persones decidides a cooperar i sumar esforços per a preservar el que tenim, el que ens han deixat els nostres avantpassats i el que ha de ser el nostre llegat, i per encarar els reptes venidors. Un territori per tenir-ne cura tots plegats i que mira amb esperança el futur.

Fem una crida a totes les persones, empreses, institucions i entitats de la comarca a contribuir a l’enfortiment de la marca de territori Empordà, donant suport a aquest manifest i/o adherint-s’hi, per tal d’ajudar a preservar aquests valors que tenim com a territori i com a societat i projectar-los arreu.